Saking anggoné turah-turah bandhané, Pak Hurip menawa waé lali yèn mangan sakmangan kuwi nggawa akibat marang kuwarasaning awak. Olèhé mikir urip kanggo mangan. Ora mangan kanggo urip. Ora mikir yèn panganan sing énak-énak, nyamleng nggajih, legi gurih iku marahi kolestrol dhuwur, tensi dhuwur, gula dhuwur, asam urat dhuwur lan sapanunggalané. Pokoké dadi penyakit! Mula bener ujaring akèh jaré sambat sebuté wong sugih mono béda karo sambat sebuté wong mlarat. Sambaté wong mlarat: “Sésuk apa mangan?!” Jalaran bener-bener wis ora duwé candhèn pangan. Éwadéné sebuté wong sugih: “Sésuk mangan apa?” Awit butuh sea food, kambing guling, empal sapi, apa opor ayam mung kari aba.